– Det er ikke tvil om det. De aller færreste av destinasjonene er klare for å ta imot denne type trengsel.

Arlid Molstad er tidligere rådgiver for Unesco og National Geographic og mener turistikonene er svært sårbare nå.

IKKE FORSVARLIG: Arlid Molstad, tidligere rådgiver for Unesco og National Geographic, mener verdsarven og omdømmet i norsk turisme er i fare på grunn av altfor stor vekst. Foto: Steinar Lote

– Omdømmeverdien synker og vi har altfor mange eksempler på turoperatører internasjonalt som ikke vil dra innover Geirangerfjorden eller Flåm på grunn av trengselen som er der, sier Molstad.

Fredag morgen strømmet det nærmere 12.000 turister ut av fire store cruiseskip som hadde inntatt Ålesunds havneområde.

– Ubehagelig opplevelse

Det engelske ekteparet John og Jill Stround fra Nottingham, er blant dem som ankom Ålesund i et av cruiseskipene i dag.

UBEHAGELIG: Det engelske ekteparet bor på et av skipene, men prøver helst å komme seg unna de største turistattraksjonene. Foto: Siril Marie Borgersen

– Det var ganske ubehagelig å gå av båten i morges. Vi ble bare kastet ut i en strøm av turister, forteller John.

– Jeg synes det er altfor mange turister for en by på denne størrelsen. De burde ha begrenset det, legger Jill til.

4, 5 milliarder mennesker på reise årlig

I følge Molstad har turismen i verden har vokst med 4,5 prosent i gjennomsnitt de siste 30-40 årene.

Foto: Hans Olav Landsverk

– Hvis man da tar hensyn til de som reiser både utenlands og innenlands så er vi faktisk oppe i 4,5 milliarder mennesker som er på reise i året, forklarer han.

– Turistikonene er sårbare nå Du trenger javascript for å se video.

En festdag

Det er kø gjennom Ålesunds gater, og på kaia står bussene klare til å frakte de 12.000 turistene på 32 forskjellige turer rundt i Møre og Romsdal. Reiselivssjef for Destinasjon Ålesund & Sunnmøre, Tom Anker Skrede, er fornøyd.

FORNØYD: Reiselivssjef Tom Anker Skrede i Destinasjon Ålesund & Sunnmøre er fornøyd med storbesøk til byen. Foto: Hans Olav Landsverk

– Jeg vil si det er en festdag først og fremst.

– Er det ønskelig med så mange?

– Det er klart det er en utfordring når vi får så mange turister på samme tid. Vi gjør alt vi kan for å spre turistene utover hele distriktet i dag og utover hele året, forklarer reiselivssjefen.

Skrede er også klar på at næringen må ta ansvar slik at pressede reisemål ikke ødelegges.

– Turismen skal være bra for oss som bor her, de som driver næringen og de som kommer hit som gjester. Hvis vi ikke følger opp disse ønskene så gjør vi noe galt.

Liker liv og røre

Mens noen synes det kan bli litt trangt om plassen er det andre som liker litt liv og røre.

KJEKT: Familien dro inn til byen nettopp for å se de store skipene. Foto: Siril Marie Borgersen

Linn Bjørshol tok med seg barna til byen nettopp for å se på cruisebåtene.

– Ungene synes det er kjekt med store båter, så da dro vi inn for å se. Av og til kan det bli litt mye folk, men jeg synes det er hyggelig med litt liv i gatene.